สังคมข่าวหุ้น
*EARTH AJA IFEC และ POLAR หุ้นทั้งหมดนี้ถูกขึ้นเครื่องหมาย SP อยู่ และบางตัวก็เข้าข่ายถูกเพิกถอนออกจากตลาดหลักทรัพย์ฯ มีนักลงทุนรายย่อยหลายคนติดอยู่ ผ่านมาถึงวันนี้ แต่ละตัวยังไม่รู้หมู่หรือจ่า หรือจะหมดตัวหรือเปล่าก็ยังลุ้นๆ อยู่ ไม่รู้จะไปฝากความหวังไว้กับใครดี สำนักงาน ก.ล.ต.ก็มีอำนาจจำกัด ตลาดหลักทรัพย์ฯก็ทำได้แต่เรียกแจงข้อมูล นักลงทุนบางคนบอกว่า ก็ได้แต่จุดธูปบนบานสิ่งศักดิ์สิทธิ์เข้ามาช่วย ทำได้แค่นี้จริงๆ
11 ส.ค. 2560

คาเฟอีน
*EARTH AJA IFEC และ POLAR หุ้นทั้งหมดนี้ถูกขึ้นเครื่องหมาย SP อยู่ และบางตัวก็เข้าข่ายถูกเพิกถอนออกจากตลาดหลักทรัพย์ฯ มีนักลงทุนรายย่อยหลายคนติดอยู่ ผ่านมาถึงวันนี้ แต่ละตัวยังไม่รู้หมู่หรือจ่า หรือจะหมดตัวหรือเปล่าก็ยังลุ้นๆ อยู่ ไม่รู้จะไปฝากความหวังไว้กับใครดี สำนักงาน ก.ล.ต.ก็มีอำนาจจำกัด ตลาดหลักทรัพย์ฯก็ทำได้แต่เรียกแจงข้อมูล นักลงทุนบางคนบอกว่า ก็ได้แต่จุดธูปบนบานสิ่งศักดิ์สิทธิ์เข้ามาช่วย ทำได้แค่นี้จริงๆ
*วันนี้ (11 ส.ค.) วันเทกระจาด เพราะหุ้นหลายๆ ตัวจะแจ้งงบไตรมาส 2/60 คงไม่มีผู้ตรวจสอบคนไหน จะปล่อยงานค้างไว้ แล้วไปเที่ยว 3 วัน และกลับมาทำงาน ส่งงบวันที่ 15 ส.ค.หรอก คือ มันไม่สนุกหรอก จึงทำให้มันเสร็จๆ ซะ ขณะที่ตัวเลข กำไรโดยรวมจะติดลบเพราะโดนแรงกดดันจากกำไรร่วงของกรุงไทย หรือ KTB แต่หากมีการหักของ KTB ออกก็จะพบว่า กำไรที่ออกมาใกล้เคียงกับที่นักวิเคราะห์คาดกันไว้ หุ้นหลายตัวดีว่าที่คาด แต่ก็มีบางตัวแย่กว่าคาด ส่วนตัวเลขชัดๆ จะมานำเสนอกันครั้งต่อไป
*หุ้น KBANK กสิกรไทย เริ่มมีแรงซื้อกลับมาตั้งแต่วันที่ 7 ส..ค.ที่ผ่านมา จากนักลงทุนสถาบัน โดยเฉพาะกองทุนต่างๆ หลังจากหุ้นโดนเทจากกลุ่มนักลงทุนต่างชาติที่ขายสุทธิมาต่อเนื่องในหุ้นขนาดใหญ่ โดยเฉพาะ KBANK และน่าจะมีการทำ Cover Short หรือการเข้าซื้อคืนหุ้นที่ถูกขายออกไปก่อนนี้จากนักลงทุนต่างชาติด้วย เพราะวันก่อนหน้านี้ มีแรงซื้อต่างชาติเข้ามาเกือบ 900 ล้านบาท
*หุ้นแบงก์ทีเอ็มบี ของ “บุญทักษ์ หวังเจริญ” จริงๆ จะว่าไปแล้ว ดีลกับ เอฟดับบลิวดี ประกันชีวิต จะสร้างรายได้ด้านค่าฟีให้กับทีเอ็มบีอย่างมาก นี่ยังไม่รวมเงินกินเปล่ากว่า 2 หมื่นล้านบาท และทีเอ็มบี จะทยอยรับรู้ไตรมาสละ 330 ล้านบาท ไปตลอด 15 ปีอีกนะ แต่ก็อย่างว่าล่ะ หุ้นถูกกดดันจาก NPL ในลูกค้ากลุ่มเอสเอ็มอีอยู่ที่ยังคงเพิ่มขึ้น ราคาหุ้นจึงยังไม่วิ่งไปไหนมากนัก ย้ำอยู่แถวๆ 3.36–3.38 บาท ต่อหุ้น ยังไม่ผ่าน 3.40 บาท แต่ทางนักวิเคราะห์ก็แนะนำซื้อกันนะ ราคาเป้าหมายเฉลี่ยอยู่แถวๆ 2.60 บาท อัพไซด์เยอะ
*มาที่หุ้นตัวเล็กๆ ที่นักลงทุนหลายคนปล่อยหมูออกมาจากเล้า คือ  ALLA : บริษัท ออลล่า จำกัด (มหาชน) เพราะก่อนหน้านี้  ราคาหุ้นปิดปรับลงมาแล้ว 4 วันติดต่อกัน และหากย้อนกลับไปดูในช่วง 2 อาทิตย์ที่ผ่านมา ราคาหุ้นลงมาจากระดับ 2.72 บาท หรือลบกว่า 17% แต่ล่าสุด ALLA โชว์ไตรมาส 2/60 กวาดกำไร 18 ล้านบาท พุ่ง 55% หลังกำไรขั้นต้นโต 26% และยังมีมูลค่างานที่ยังไม่ได้ส่งมอบ 365 ล้านบาท จะเริ่มทยอยรับรู้รายได้ภายในไตรมาส 3/60 อีกด้วย มาลุ้นกันว่า กำไรที่โชว์ออกมาจะช่วยดันราคาหุ้นให้ยืนเหนือไอพีโอ (2.88 บาท) ได้หรือไม่ สำหรับ ALLA เป็นผู้ผลิต จำหน่าย และติดตั้งอุปกรณ์ขนถ่ายวัสดุอุปกรณ์ และสินค้าในโรงงานอุตสาหกรรม และคลังสินค้าต่างๆ
* PDI : บมจ.ผาแดงอินดัสทรี ที่ บมจ.คันทรี่ กรุ๊ป โฮลดิ้งส์ ถือหุ้นใหญ่ 25% ภายใต้การบริการของเฮีย “สดาวุธ เตชะอุบล” กำไรไตรมาส 2 ออกมาสวยสดงดงามสนั่นทุ่งจริงๆ กว่า 211 ล้านบาท เพิ่มขึ้น 108% เพราะรับผลบวกราคาโลหะสังกะสีพีค บุ๊คผลตอบแทนธุรกิจพลังงาน และวานนี้ราคาหุ้นก็ยังวิ่งขึ้นได้อีก ผลประกอบการออกมาฟอร์มแจ่มแบบนี้  ไม่รู้ว่าราคาคาหุ้นปัจจุบันต่ำเกินไปหรือไม่ เพราะพี/อี อยู่ระดับ 6.54 เท่าเอง แถม Dividend yield ยังสูงถึง 4.55% เห็นไหมหุ้นดีๆ เกรดเอ มีเยอะแยะ อย่าไปสนใจเลยพวกบรรดาหุ้นขยะ มีผู้บริหารออกมาขี้โม้ เหม็นขี้ฟันไปวันๆ
*โชว์กำไรกระเป๋าตุง พุงกางอีกตัวสำหรับ “ลีซ อิท” หรือ  LIT ด้วยการแจ้งงบครึ่งปีแรก 2560 กวาดรายได้กว่า 196.66 ล้านบาท เพิ่มขึ้น 72.06 ล้านบาท กำไรสุทธิ 71.03 ล้านบาท เพิ่มขึ้น 57.35% อ้วนพีเลย อ้อ! กำไรไตรมาสนี้เขาทุบสถิติเดิมเลยนะ แต่วานนี้ราคากลับดิ่งลง ก็เข้าใจว่า น่าจะขายทำกำไรออกมา แต่โบรกฯ ก็ยังแนะนำซื้ออยู่ เพราะปีนี้ปีทองของเขาจริงๆ ราคาเป้าหมาย 14.75 บาท ถือว่าน่าสนใจเลยล่ะ
* AJA หรือ “เอเจ แอดวานซ์ เทคโนโลยี” ยังคงไม่ออกมาจ๊ะเอ๋กับนักลงทุนสักที  ก็ต้องลุ้นกันว่า ที่ AJA ขอเลื่อนแจ้งงบไตรมาส 1/60 มาวันที่ 15 ส.ค.นี้จะแจ้งได้หรือไม่ แต่ “คาเฟอีน” แว่วๆ มาว่า อาจจะมีการเลื่อนอีก ไม่รู้จริงเท็จแค่ไหน หรือหากยังไม่คืบหน้า ทางสำนักงาน ก.ล.ต.น่าจะมีคำสั่งให้ “ผู้ตรวจสอบงบ” ในกลุ่มบิ๊กโฟร์ เข้าไปดำเนินการก็น่าจะดีนะ เผื่อจะได้เห็นความจริงสักทีว่า ปัญหาจริงๆ แล้วคืออะไรกันแน่ หุ หุ……